Ríkið komi til móts við landshlutasamtökin vegna halla á almenningssamgöngum Fulltrúar Samtaka sveitarfélaga á Vesturlandi hafa lýst yfir miklum áhyggjum yfir þeirri stöðu sem upp er kominn í rekstri sameiginlegs almenningssamgöngukerfis sem samtökin hafa rekið í samstarfi við þrjú önnur landshlutasamtök síðastliðið ár með fulltingi Strætó bs . Þetta kemur fram í ályktun sem fulltrúar SSV stóðu að með samstarfsaðilum sínum , fulltrúum Samtaka sveitarfélaga á Norðurlandi vestra , Fjórðungssambands Vestfjarða og Eyþings , sem samþykkt var á fundi að Staðarflöt í Hrútafirði í fyrradag . Fram kemur í ályktuninni að rekstraráætlanir hafa ekki staðist þrátt fyrir fjölgun farþega og munar þar mestu um forsendubrest í samskiptum við ríkið sem orðið hefur frá því landshlutasamtökin tóku við verkefninu í byrjun september í fyrra . „ Er þar sérstaklega vísað til lækkunar á niðurgreiðslu olíugjalds til almenningssamgangna . Þá hafa einkaleyfi sem landshlutasamtök tóku við á umsömdum akstursleiðum við samningsgerðina hvorki haldið , verið tryggð eða bætt með öðrum hætti , “ segir í ályktun fundarins . Vilji landshlutasamtakanna er hins vegar sá að halda verkefninu áfram en til þess að svo megi verða þarf ríkið að koma til móts við þau , aðallega með því að tryggja einkaleyfi og nauðsynleg fjárframlög . „ Áríðandi er að framtíðarskipan þessara mála verði frágengin sem allra fyrst og vænta landshlutasamtökin góðs samstarfs við ráðherra um lausn málsins . “ Að sögn Ólafs Sveinssonar hjá SSV er eindreginn vilji hjá samtökunum fjórum að finna flöt á því að halda verkefninu áfram . Notkun á leiðarkerfinu hefur verið yfir væntingum og því ljóst að kerfið sé að höfða til íbúanna . Verið sé að skoða ýmsar leiðir í þessu sambandi , en hins vegar er ljóst að ríkið verður að koma betur til móts við landshlutasamtökin en nú er gert . „ Sem dæmi hefur lækkun á niðurgreiðslu olíugjalds , sem framkvæmd var í febrúar , vegið þungt í rekstri leiðarkerfanna , en frekari skerðing niðurgreiðslna er í pípunum á næstu tveimur árum . Þar að auki hafa hópferðafyrirtæki verið að bjóða upp á áætlanaferðir í sumar á akstursleiðum sem við höfum sérleyfi á . Stjórnvöld hafa ekki tryggt að sérleyfið haldi og því verður Strætó af farþegum , “ segir Ólafur . Uppsafnaður halli á rekstri leiðarkerfisins , sem telur leiðir 57 , 58 og 59 hjá Strætó , nemur um 16 milljónum króna á einu ári , það er frá 1. september á síðasta ári til ágústloka síðastliðinn , og segir Ólafur að tapið sé tilkomið á rekstri þess á fyrstu fjórum mánuðunum . „ Ekki er stefnt að öðru en að reka samgöngukerfi sem stendur undir sér og kemur margt til athugunar í því sambandi . Ljóst er hins vegar að ríkið þurfi að koma betur til móts við verkefnið . “ Undir þetta tekur Gunnar Sigurðsson , formaður stjórnar SSV , sem telur að ríkið verði að koma til móts við forsendubrestinn . „ Lækkun niðurgreiðslu á olíugjaldi vegur þungt í þessu en ekki var gert ráð fyrir því í módelinu sem lá til grundvallar áður en við fórum í þetta verkefni , “ sagði Gunnar sem segir að málið veri rætt frekar á aðalfundi SSV sem hefst í Reykholti á morgun .